[image: image1.png]ROMANIA




Parlamentul României

Camera Deputaţilor
PAGE  

	COMISIA PENTRU ADMINISTRAŢIE PUBLICĂ,

AMENAJAREA TERITORIULUI ŞI ECHILIBRU ECOLOGIC 


	Bucureşti,
	2.02.2009

	Nr.
	    26/2903


Către
BIROUL PERMANENT AL CAMEREI DEPUTAŢILOR

Vă înaintăm, alăturat, raportul asupra propunerii legislative privind vânzarea spaţiilor aflate în proprietatea privată a statului sau a unităţilor administrativ-teritoriale, destinate sediilor editurilor de carte şi/sau publicaţii culturale, trimisă comisiei pentru examinare pe fond, cu adresa nr. Pl.x 523 din 8 septembrie 2008.
PREŞEDINTE,
SULFINA BARBU
Comisia pentru administraţie publică, amenajarea teritoriului şi echilibru ecologic

R A P O R T      
asupra propunerii legislative privind vânzarea spaţiilor aflate în proprietatea privată a statului sau a unităţilor administrativ-teritoriale, destinate sediilor editurilor de carte 
şi/sau publicaţii culturale

În conformitate cu prevederile art.95 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic a fost sesizată, prin adresa nr. Pl.x 523 din 8 septembrie 2008, cu dezbaterea pe fond în procedură obişnuită, a propunerii legislative privind vânzarea spaţiilor aflate în proprietatea privată a statului sau a unităţilor administrativ-teritoriale, destinate sediilor editurilor de carte şi/sau publicaţii culturale.
La întocmirea prezentului raport Comisia a avut în vedere:

· avizul negativ al Consiliului Legislativ (nr.373/24.03.2008)
· avizul negativ al Comisiei pentru cultură, arte, mijloace de informare în masă (nr.30/552/21.01.2009)

· punctul de vedere negativ al Guvernului (nr. 1302/03.06.2008)

Propunerea legislativă are ca obiect de reglementare vânzarea spaţiilor aflate în proprietatea privată a statului sau a unităţilor administrativ-teritoriale, destinate sediilor editurilor de carte şi/sau publicaţiilor culturale, în scopul creşterii interesului pentru cultura scrisă.

Comisia propune Plenului Camerei Deputaţilor respingerea  propunerii legislative din următoarele considerente: prin înlăturarea posibilităţilor autorităţilor publice locale de a dispune în mod liber de bunurile aflate în proprietatea privată a unităţilor administrativ-teritoriale, în sensul de opta sau nu pentru vânzarea acestora, se încalcă dreptul unităţilor administrativ-teritoriale de exercitare a prerogativei dispoziţiei, ca atribut ce ţine de esenţa dreptului de proprietate, ceea ce constituie o atingere a dispoziţiilor constituţionale cuprinse în art.44 alin.(1) teza întâi privind garantarea dreptului de proprietate.


De asemenea, prevederile iniţiativei legislative îmbracă forma unui transfer silit de proprietate, care nu respectă prevederile referitoare la expropriere consacrate de art.44 alin.(1) şi (3) din Constituţia României, şi de art.1 din primul Protocol la Convenţia europeană pentru apărarea drepturilor omului şi libertăţile fundamentale.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.
La lucrările comisiei au fost prezenţi 22 deputaţi, din totalul de 30 membri ai comisiei.

Propunerea legislativă a fost dezbătută şi avizată în fond în şedinţa comisiei din data de 27 ianuarie 2009.

Raportul de respingere al comisiei a fost adoptat cu unanimitate de voturi.
Propunerea legislativă a fost respinsă de Senat în şedinţa din 30 iunie 2008.
Camera Deputaţilor este Cameră decizională potrivit prevederilor art.75 din Constituţia României şi ale art.92 din Regulamentul Camerei Deputaţilor. 

